ŽIVOTOPIS

prof.dr.sc. Goran Arbanas, dr.med., spec.psihijatrije

Rođen sam 6. rujna 1970. godine u Karlovcu, gdje sam završio osnovnu i srednju školu. Diplomirao sam na Medicinskom fakultetu Sveučilišta u Zagrebu 1996. g., s temom „PTSP i ego snaga kod izbjeglica“.

 Specijalist sam psihijatrije, te subspecijalist psihoterapije i subspecijalist forenzičke psihijatrije. Naziv primarijusa stekao sam 2012. g., a stupanj doktora znanosti s temom „Metabolički sindrom kod osoba oboljelih od PTSP-a“ 2013. g. U znanstveno-nastavno zvanje naslovnog docenta izabran sam 2016. g.,a potom i za izvanrednog profesora na Sveučilištu u Rijeci, Medicinskom fakultetu.

 Zaposlen sam u Klinici za psihijatriju Vrapče, u Zavodu za forenzičku psihijatriju. Također vodim ambulantu za liječenje seksualnih smetnji. Ova ambulanta, prva pod ovim nazivom u Republici Hrvatskoj, otvorena je 2014. g.

 Završio sam edukaciju za seksualnog terapeuta, edukaciju iz seksualne medicine „the European School of Sexual Medicine“ u Oxfordu, te sam položio europski ispit izvrsnosti iz seksualne medicine i stekao naziv FECSM. Predsjednik sam Hrvatskog društva za seksualnu terapiju. Član sam izvršnog odbora Europske seksološke federacije.

 Voditelj sam kolegija Ljudska seksualnost i Klinička seksologija na Medicinskom fakultetu Sveučilišta u Rijeci, te izvođač kolegija Medicina ljudske seksualnosti na Medicinskom fakultetu u Zagrebu.

 Završio sam edukaciju iz grupne analize pri Institutu za grupnu analizu Klinike za psihološku medicinu Medicinskog fakulteta u Zagrebu i stekao naziv grupni analitičar. Stalni sam sudski vještak iz područja psihijatrije. Do sada sam izradio više stotina vještačenja.

 Preveo sam desetak knjiga s engleskog jezika, od kojih su najvažnije: dijelovi DSM-IV i DSM-5, Kaplanov i Sadockov Priručnik kliničke psihijatrije, Psihijatrijski rječnik, Priručnik za dijagnostiku i liječenje anksioznih poremećaja, Mastersovu i Johnsonovu Ljudsku seksualnost i druge. Su-urednik sam hrvatskog izdanja DSM-5.

 Objavio sam više stručnih i znanstvenih članaka u međunarodno citiranim časopisima, aktivno sam sudjelovao na brojnim domaćim i inozemnim kongresima i simpozijima. Bio sam predsjednik Europskog seksološkog kongresa održanog u Dubrovniku, 2016. g.

 Oženjen sam i imam dvoje djece.

 Član sam MENSA-e.